Korelli Arkanjello
Corelli Arkanjello (1653.17.2, Fuzinyano - 1713.18.1, Rim) — italyan skripkachisi, kompozitor, dirijyor, pedagog. Italyan skripka ijrochiligi maktabining asoschisi. 2 skripka va bas uchun trio-sonatalar (1681—94 yillarda 4 toʻplami nashr etilgan), skripka va bas uchun sonatalar (1700), orkestr uchun 12 koncherto grosso (1714) muallifi. Sonatalari skripka konsert uslubining yetuk namunalaridir, koncherto grosso asarlari mumtoz simfonik musiqa janrlarining shakllanishida muhim oʻrin tutgan. Deyarli barcha asarlari kompozitsion ravshanligi va shu bilan birga mukammalligi, mavzulari kuychanligi, xalq kuylariga yaqinligi bilan ajralib, Yevropa mumtoz musiqa uslublari yuzaga kelishini yaqinlashtirgan.